Olof Lindbom

Olof Lindbom (s. 23. heinäkuuta 2000 Tukholma, Ruotsi) on ruotsalainen jääkiekkomaalivahti, joka pelaa 1. joulukuuta 2025 asti ulottuvalla sopimuksella kotimaansa toiseksi korkeimmalla sarjatasolla HockeyAllsvenskan-joukkue BIK Karlskogassa.
Ura.
Seuraura.
Lindbom on Ekerön kasvatti. Hän siirtyi kaudeksi 2014–2015 Djurgårdenin junioreihin. Kaudella 2017–2018 Lindbom jakoi varsin tasaisesti seuran J20-junioreiden torjuntavastuun Daniel Rosengrenin kanssa. Hän vahvisti myös Djurgårdenin J18-junioreita, jossa Lindbom voitti kauden päätteeksi J18 Allsvenskanin mestaruuden ja hänet palkittiin pudotuspelien arvokkaimpana pelaajana. Samalla kaudella Lindbom puki kolmeen SHL:n pudotuspeliotteluun, mutta hän jäi kuitenkin ilman peliaikaa.
New York Rangers varasi Lindbomin toisella kierroksella 39. pelaajana . Hän oli varaustilaisuuden ensimmäisenä varattu maalivahti. Kaudella 2018–2019 Lindbom ehti pelata Djurgårdenin J20-joukkueessa vain kaksi ottelua, kunnes AIK:n pelaajan olkapää osui häntä päähän ja Lindbom joutui 11 viikoksi sivuun aivotärähdyksen vuoksi. Hän palasi kaukaloihin tammikuussa 2019. Lindbom voitti kauden päätteeksi J20 SuperElitin pronssia. Hän puki myös kolmeen SHL:n runkosarjaotteluun, mutta Lindbom jäi kuitenkin ilman peliaikaa.
Huhtikuussa 2019 Lindbom teki vuoden mittaisen ammattilaissopimuksen Ruotsin toiseksi korkeimmalla sarjatasolla HockeyAllsvenskanissa pelaavan Moran kanssa. Kausi 2019–2020 hänellä jäi kuitenkin rikkonaiseksi, kun Lindbom joutui marraskuun vaihteessa sivuun leikkaushoitoa vaatineen nilkkavamman vuoksi. Hän pelasi ensimmäisen miesten sarjoissa viettämänsä kauden aikana 16 runkosarjaottelua sekä yhden ottelun Moran J20-junioreissa. Lindbom puki kauden aikana myös Färjestadin paidan lainalle kolmeen SHL-otteluun, mutta hän jäi kuitenkin ilman peliaikaa. Helmikuussa 2020 Mora lainasi Lindbomin Färjestadin käytettäväksi pudotuspeleihin joukkueen kolmanneksi maalivahdiksi loukkaantumisten varalle, kun Moran kausi päättyy. SHL-kausi päättyi kuitenkin runkosarjaan koronaviruspandemian vuoksi. Kesäkuussa 2020 Lindbom teki Moran kanssa vuoden mittaisen jatkosopimuksen. Kaudella 2020–2021 hän toimi pääasiassa joukkueen kakkosmaalivahtina Matteus Wardille ja pelasi 24 runkosarjaottelua. Marraskuussa 2020 Mora lainasi Lindbomin yhden ottelun ajaksi SHL-joukkue Malmö Redhawksiin paikkaamaan Oscar Alsenfeltin loukkaantumisen jättämää aukkoa, mutta hän ei kuitenkaan saanut peliaikaa. 
Kaudeksi 2021–2022 Lindbom siirtyi jatkamaan Allsvenskan-pelejään vuoden mittaisella sopimuksella Kristianstadiin, jossa hän jakoi varsin tasaisesti joukkueen torjuntavastuun Frederik Dichow'n kanssa. Lindbomin vastuu kasvoi varsinkin, kun Dichow edusti Tanskaa Pekingin olympialaisissa. Helmikuussa 2022 Lindbomin uutisoitiin liittyvän Kristianstadin kauden päätyttyä kolmanneksi maalivahdiksi SHL-joukkue Luulajaan. Hän puki loppukaudella 13 pudotuspeliotteluun, mutta Lindbom ei saanut kuitenkaan peliaikaa. Hän voitti kauden päätteeksi SHL-hopeaa.
Toukokuussa 2022 Lindbom teki kaksivuotisen NHL-tulokassopimuksen New York Rangersin kanssa. Hän pelasi kauden 2022–2023 suurimmaksi osaksi ECHL-joukkue Jacksonville IceMenin vahvuudessa, jossa Lindbom pelasi 28 runkosarjaottelua torjuen 17 voittoa ja yhden nollapelin sekä kolme pudotuspeliotteluaa torjuen kaksi voittoa. Hän pelasi myös yhdessä ottelussa AHL-joukkue Hartford Wolf Packissa. Kauden 2023–2024 Lindbom pelasi suurimmaksi osaksi ECHL-joukkue Cincinnati Cyclonesissa. Hän pelasi Wolf Packin AHL-joukkueessa kuusi runkosarjaottelua torjuen yhden voiton sekä yhden pudotuspeliottelun.
Kaudeksi 2024–2025 Lindbom siirtyi 1+1-vuotisella sopimuksella SM-liigajoukkue Pelicansiin. Hän lähti kauteen joukkueen toisena maalivahtina Jasper Patrikaisen aisaparina ja pelasi suurimman osan alkukauden otteluista, kunnes joulukuussa 2024 Pelicansin maalivahtiosasto täydentyi paluumuuttaja Patrik Bartošákilla, joka toimi loppukaudella joukkueen pääasiallisena vastuunkantajana. Lindbom pelasi kauden aikana 23 runkosarjaottelua torjuen seitsemän voittoa ja yhden nollapelin, yhdessä playout-ottelussa sekä kaksi Mestarien liigan ottelua torjuen kaksi voittoa.
Lokakuussa 2025 Lindbom palasi kotimaahansa ja siirtyi 1. joulukuuta asti ulottuvalla sopimuksella Allsvenskan-joukkue BIK Karlskogaan. Hänet hankittiin ensisijaisesti paikkaamaan Trym Granin loukkaantumista.
Maajoukkueura.
Lindbom pelasi alle 18-vuotiaiden MM-kilpailuissa vuonna 2018, jolloin hän voitti pronssia. Lindbom valittiin koko turnauksen parhaaksi maalivahdiksi ja tähdistökentälliseen. Valmentajat valitsivat hänet Ruotsin turnauksen yhdeksi kolmesta parhaasta pelaasta. Lindbom valittiin myös sekä Yhdysvaltoja vastaan pelatun alkulohkon ottelun että Tšekkiä vastaan pelatun pronssiottelun päätteeksi joukkueensa ottelun parhaaksi pelaajaksi. Hän pelasi myös alle 18-vuotiaiden Ivan Hlinkan muistoturnauksessa vuonna 2017, jolloin Lindbom voitti pronssia. Hän pelasi myös World U-17 Hockey Challengessa vuonna 2016, jolloin Lindbom voitti kultaa. Yhteensä hän on pelannut yhden nuorten ja 30 poikien maaottelua.
Lindbom valittiin myös Ruotsin A-maajoukkueen ensimmäiseen MM-leiriryhmään ennen ensimmäistäkään miesten peliä vain 17-vuotiaana huhtikuussa 2018, mutta hän joutui kuitenkin ennen ensimmäistäkään ottelua sivuun sairastumisen vuoksi.
Muuta.
Lindbomin pikkuveli Carl pelaa maalivahtina NHL-seura Vegas Golden Knightsin organisaatiossa.